钦定古今图书集成/明伦汇编/官常典/第782卷 > 郑惟忠
## 钦定古今图书集成/明伦汇编/官常典/第782卷 > 郑惟忠

按《唐书》本传，惟忠，宋州宋城人。第进士，补井陉尉。天
授中，以制举，召见廷中，武后问“举者何所事为，忠对
皆不合旨。惟忠曰：‘外扬君之美，内正君之恶’。后曰：‘善’。
擢左司御胄曹参军事，迁水部员外郎。后还长安，复
以待制召。后曰：‘非尝于东都对忠臣者乎？朕今不忘’。”
迁凤阁舍人。中宗立，擢黄门侍郎。时议禁岭南酋户
不得畜兵，惟忠曰：“善为政者因其俗。且吴人所谓家
鹤膝，户犀渠，此民风也，禁之得无扰乎？”遂止。进大理
卿。节愍太子败，守卫诖误皆流。已决，诸韦党请悉诛
之。帝欲改推，惟忠奏：“大狱始判，复改讯，恐反侧者不
自安，且失信天下。”有诏旨百司参议，卒论如前，所全
贷为多。俄授御史大夫，持节赈给河“北道，且许黜陟
守宰。”还奏称旨，封荥阳县男。迁太子宾客。卒，赠太子
少保。